સ્પર્ધાના આ સમયમાં પ્રિન્ટ મીડિયાના અન્ય અંગોની માફક એક સામયિકને વર્ષો સુધી અસ્તિત્વ ટકાવી રાખવાનું મુશ્કેલ બની રહે છે. એક સામયિકની ત્રણ દાયકાથી વધુ સમયની આ અવિરત યાત્રાના સંકટકાળ દરમિયાન પણ તેની પ્રકાશન સંસ્થાના શ્રેષ્ઠીઓ પત્રકારત્વની પ્રતિબદ્ધતા અને પવિત્રતાને વળગી રહીને સામયિકની સફરને આગળ ધપાવતા રહેવાના દૃઢ નિર્ધાર સાથે માર્ગ પ્રશસ્ત કરતા રહે એવી આદર્શ આવકાર્ય સ્થિતિનો ‘અભિયાન’માં સદા અનુભવ થતો રહ્યો છે. અમારા પથદર્શક દિવંગત ભૂપતભાઈ વડોદરિયાનું સમગ્ર જીવન પત્રકારત્વની દીવાદાંડી સમાન રહ્યું. ‘અભિયાન’ના માધ્યમથી અમે પત્રકારત્વના તેમના વારસાને આગળ ધપાવી રહ્યા છીએ, પત્રકારત્વ વિશેની તેમની તમામ અવધારણાઓ સાથે અમારે માટે સૌથી મોટી ગૌરવની એ બાબત છે. ગુજરાતી પત્રકારત્વમાં તેઓ આદ્યોમાં અર્વાચીન અને અર્વાચીનોમાં આદ્ય બની રહ્યા છે. ૩૪મા વર્ષની સફરનો આરંભ પત્રકારત્વની ઉજ્જવળ પરંપરાને જાળવી રાખી તેને આગળ ધપાવવાના સંકલ્પ સાથે કરીએ છીએ. ‘અભિયાન’નો વાર્ષિક અંક તૈયાર થઈ રહ્યો છે. આગામી એકાદ સપ્તાહ પછી એ વાચકોના હાથમાં હશે.